  Туспуктэм: Руслан Нуриахметов Майя Бывальцева Удмуртиын чакламтэ свалкаосысь жуг-жагез поттонъя 2022-тӥ ар понна ужъёсты толэзьлы ваьзгес быдэстӥзы. Оглом 48 интыысь 7 сюрслэсь трос силёез полигонъёсы нуизы. Со сярысь улосвыл тӧролэн но кивалтэтлэн пресс-службазы ивортӥз. Сизьым ёросъёсысь 10 тужгес бадӟым свалкаосты «Окружающая среда и природные ресурсы» программаез быдэсъян улсын элькун коньдэт чотын утялтӥзы. Жуг-жагез Юкаменск ёросысь Малый Вениж гуртысь но Вукогуртысь (Татарские Ключи), Вотка ёросысь Светлой черкогуртысь, Эгра ёросысь Сепож гуртысь, Шаркан ёросысь Сосновка черкогуртысь но Мыддорин (Титово) гуртысь, Алнаш ёросысь Гондыргуртысь но Кузьымгуртысь, Глаз ёросысь Адам гуртысь но Сюмси ёросысь Сюмси черкогуртысь поттӥзы. Эшшо 38 жагтӥськиськон интыосты муниципал кылдытэтъёсын тупанкылъёсъя улосвыл оператор быдтӥз. Утялскон ужъёсты ортчытон 25 геутар пала музъемъёсты икуазе берыктыны луонлык сётӥз. « Берло ньыль арскын элькунын 318 свалкаосты быдтӥм, со 33 сюрс тонна пала жуг-жаг. Со пӧлысь 101 бадӟымзэ улосвыл коньдэт чотын. <…> Свалкаосты быдтэм сяна, со уж азьланьтэмын луоз, кылем-мылемъёсты шонер люкан но лыкылон понна инфраструктура кылдытӥськом. 2019-тӥ арысен 3 сюрс 17 контейнер площадкаос лэсьтэмын, жуг-жагез нимаз люканы 1 сюрс 350-лэсь трос контейнеръёс пуктэмын, жуг-жагез сортировать каронъя куинь станциос лэземын » Ярослав Семёнов, Удмуртиысь кивалтэтлэн тӧроез «Экология» йӧскалык ӵектосъя Сарапул тракт вӧзысь 11,3 гектар быдӟа полигонэз но Якшур-Бӧдья но Пичи Пурга ёросъёсысь оглом 117 сюрс тонналэсь трос жуг-жаген кык бадӟым свалкаосты рекультивировать каризы. Али Сарапулысь полигон бервылэз тазатон ужъёс мыно. Тегъёс: Удмуртия жуг-жаг ЯрославСемёнов  